Page:The poems of Gaius Valerius Catullus - Francis Warre Cornish.djvu/54

 an ut pervenias in ora vulgi? quid vis? qualubet esse notus optas? eris, quandoquidem meos amores cum longa voluisti amare poena

Ameana tota milia me decem poposcit, ista turpiculo puella naso, decoctoris amica Formiani. propinqui, quibus est puella curae, amicos medicosque convocate: non est sana puella, nec rogare qualis sit solet aes imaginosum

Adeste, hendecasyllabi, quot estis omnes undique, quotquot estis omnes. iocum me putat esse moecha turpis, et negat mihi vestra reddituram pugillaria, si pati potestis. persequamur eam, et reflagitemus. quae sit, quaeritis. illa, quam videtis turpe incedere, mimice ac moleste ridentem catuli ore Gallicani. circumsistite eam, et reflagitate, ' moecha putida, redde codicillos, redde, putida moecha, codicillos.' non assis facis? o lutum, lupanar, aut si perditius potes quid esse. sed non est tamen hoc satis putandum. quod si non aliud potest, ruborem ferreo canis exprimamus ore: conclamate iterum altiore voce